1303.

Godina **1303** (MCCCIII) bila je redovna godina koja počinje u utorak po julijanskom kalendaru (1. jan/sij.).

## Događaji
### Januar/Siječanj &ndash; Mart/Ožujak
* 12. 3. - Svečana skupština u Luvru, glavni francuski ministar Guillaume de Nogaret optužuje papu i traži generalni koncil da mu se sudi.

### April/Travanj &ndash; Jun/Lipanj
* 4. 4. (Veliki četvrtak) - Papa Bonifacije VIII. ekskomunicira sve osobe koje sprečavaju francuske klerike doći Svetoj stolici, implicitno se odnosi i na kralja Philippea IV.
* 20. 4. - Papinim dekretom je osnovan Univerzitet Sapienza u Rimu. Ove godine je osnovan i Univerzitet u Agignonu.
* 20. 5. - Pariskim ugovorom je okončan Gijenski rat, tj. Anglo-francuski rat 1294-1303. između Filipa IV i Edwarda I (sledeći rat 1324).
* 31. 5. - Papa je proglasio Karla Roberta za zakonitog kralja Mađarske. Ali grđanski rat se rasplamsava; u Slavoniji protiv Karla hara Ladislavljev ban Henrik Gisingovac; najgore je na istoku Slavonije gde su protiv Henrika kastelan Požege Pavle Gorjanski i gospodar Našica Aleksadar Aleksandrović.
* 23. 6. - Atanasije I je ponovo vaseljenski patrijarh, nakon Jovana XII (do 1309).

### Jul/Srpanj &ndash; Septembar/Rujan
* 8. 8. - Kritski zemljotres: razoran potres i cunami pogađaju istočni Mediteran. Osim Krita pogođena je i Akra na Levantu, teško je oštećen Svjetionik u Aleksandriji, Velika šteta u Kairu, odvalio se deo obloge Velike piramide u Gizi.
* 21. 8. - Magistar Lovrinac, vikar splitskog nadbiskupa Petra, prijeti u trogirskoj stolnoj crkvi sv. Lovrinca crkvenim prokletstvom ako se Karlo Robert ne prizna za kralja - općinsko vijeće donosi takvu odluku.
* leto-zima - Vizantijski suvladar Mihajlo IX se razboleo u Maloj Aziji, boravi u tvrđavi Pigea/Biga a Turci zauzimaju egejske oblasti.
* 7. 9. - Vojska na čelu sa francuskim ministrom Nogaretom i Sciarrom Colonnom napala papu u Anagniju, nekoliko dana ga drže kao taoca.
* septembar - Sukob novopristigle Katalonske kompanije i đenovskih trgovaca u Carigradu, masakrirano je 3.000 Đenovljana.

### Oktobar/Listopad &ndash; Decembar/Prosinac
* 11. 10. - Papa Bonifacije VIII je umro.
* oktobar - Bitka kod Kizika: Katalonska kompanija je u vizantijskoj službi potukla Turke, verovatno Karaside, u Artaki/Erdeku. Katalonci zatim zimuju na poluotoku i pljačkaju okolinu.
* 22. 10. - Kardinal Nicola Boccasini je izabran za papu, uzima ime Benedikt XI (umire već u julu). Skida ekskomunikaciju sa francuskog kralja.
* 4. 11. - Zagrebački biskup Mihály Boi je imenovan za nadbiskupa Esztergoma (umire sledeće godine).
* 9. 12. - Augustin Kažotić je imenovan za zagrebačkog biskupa (do 1322).

### Kroz godinu
* Umro je knez dalmatinskih gradova Juraj I. Šubić Bribirski, nasljeđuje ga sinovac Juraj II. (živi do 1328).
* Mladen II. Šubić Bribirski postaje skradinskim knezom.
* Prvi put se pominje Janjevo.
* Milutin podigao novu crkvu u Hilandaru.
* Rat između Milutina i Dragutina: dubrovačko pismo obaveštava da je "rat u Brskovu i čitavoj Raškoj".
* Kralj Milutin pregovara sa banom Pavlom 1303-4.
* Knez Kostantin se pominje 1303-06 kao gospodar u donjem toku Neretve, Stonu i Nevesinju (izgleda iz porodice cetinskih knezova, budućih Nelipčića).
* Umro je vladar Tesalije (Velike Vlaške) Konstantin Duka, nasleđuje ga maloletni sin Jovan II (do 1318), sa atinskim vojvodom Guyem II, unukom Jovana I Duke, kao regentom. Odbijen napad namesnice Epira Ane Paleolog Kantakuzin; okupljena atinsko-tesalska vojska zatim kreće na Solun, ali ih je carica Irina odgovorila.
* Bugarski car Todor Svetoslav zauzima 1303-04 nekoliko vizantijskih utvrda na severoistoku Trakije.

## Rođenja

*  Brigita Švedska, katolička svetica († 1373)

## Smrti

* 5. 10. - Ursa, supruga bana Pavla I

## Reference

; Literatura
* Svezak drugi: dio prvi. Treće doba: Vladanje kraljeva iz raznih porodica (1301-1526). Prva knjiga: Anžuvinci i Sigismund do gubitka Dalmacije (1301-1409), Vjekoslav Klaić (archive.org)
* *Istorija srpskog naroda*, Prva knjiga, Od najstarijih vremena do Maričke bitke (1371), SKZ Beograd 1981 (I)